張執權主簿同二知縣大夫入山作詩併以見贈亦次其韵
作者：饒節
朝代：宋

paragraphs: 我不學支公畜馬作戲劇，道人不韵亦成癖。
又不學雲巖常說老婆禪，苦道熾然說牆壁。
歸來挈杖訪飲虹，携詩過我三士同。
我喜坐之鶻壁峰，下視凜凜十八公。
諸人胸中何所有，文字萬卷皆科斗。
平生筆端自有口，簿書透處時一吼。
白面王孫金作鞭，憐渠政遭富貴纏。
今朝此樂戒勿傳，一笑蚊蝱空過前。